PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo:	2012/ZK/3/1/024	Bratislava 31. mája 2012	

Protimonopolný úrad Slovenskej republiky, odbor koncentrácií v správnom konaní     č. 0016/OK/2012 začatom dňa 15.05.2012 na základe oznámenia koncentrácie podľa § 10 ods. 9 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov podnikateľom MIH Allegro B.V. so sídlom Taurusavenue 105, 2132 LS Hoofddorp, Holandsko  prostredníctvom splnomocnenej spoločnosti Advokátska kancelária Ružička Csekes s.r.o., so sídlom Vysoká 2/B, 811 06 Bratislava, v mene ktorej koná Mgr. Michal Kohn, advokát vo veci koncentrácie podnikateľov MIH Allegro B.V. so sídlom Taurusavenue 105, 2132 LS Hoofddorp, Holandsko a Netretail Holding B.V. so sídlom Herikerbergweg 238 Luna ArenA, 1101CM Amsterdam Zuidoost, Holandsko 

rozhodol

na základe § 32 ods. 2 písm. c) zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov tak, že správne konanie vo veci koncentrácie spočívajúcej v získaní priamej výlučnej kontroly podnikateľa MIH Allegro B.V. so sídlom Taurusavenue 105, 2132 LS Hoofddorp, Holandsko nad podnikom podnikateľa Netretail Holding B.V. so sídlom Herikerbergweg 238 Luna ArenA, 1101CM Amsterdam Zuidoost, Holandsko na základe Zmluvy o predaji a kúpe 78,875337429% podielu na vydanom akciovom imaní spoločnosti Netretail Holding B.V. zo dňa 20.04.2012 zastavuje, pretože dôvod na konanie nebol daný.

Odôvodnenie:

1.	Na Protimonopolný úrad Slovenskej republiky, odbor koncentrácií (ďalej len „úrad“) bolo dňa 15.05.2012 doručené listom zaevidovaným pod č. 1648/2012 oznámenie koncentrácie (ďalej len „Oznámenie koncentrácie“) podľa § 10 ods. 9 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“) spoločnosťou MIH Allegro B.V. so sídlom Taurusavenue 105, 2132 LS Hoofddorp, Holandsko  (ďalej len „MIH Allegro“) prostredníctvom splnomocnenej spoločnosti Advokátska kancelária Ružička Csekes s.r.o., so sídlom Vysoká 2/B, 811 06 Bratislava, v mene ktorej koná Mgr. Michal Kohn, advokát.

2.	Na základe vyššie uvedeného sa dňa 15.05.2012 začalo podľa § 25 ods. 1 zákona v spojení s § 18 ods. 2 zákona č. 71/1967 Zb. o správnom konaní (správny poriadok) v znení neskorších predpisov správne konanie vedené úradom pod č. 0016/OK/2012 vo veci koncentrácie, ktorá podľa Oznámenia koncentrácie spočíva v získaní priamej výlučnej kontroly podnikateľa MIH Allegro nad podnikom podnikateľa Netretail Holding B.V. so sídlom Herikerbergweg 238 Luna ArenA, 1101CM Amsterdam Zuidoost, Holandsko (ďalej len „Netretail Holding“) na základe Zmluvy o predaji a kúpe 78,875337429% podielu na vydanom akciovom imaní spoločnosti Netretail Holding B.V. zo dňa 20.04.2012 (ďalej len „Zmluva“). 

3.	Vzhľadom na skutočnosť, že v Oznámení koncentrácie oznamovateľ uviedol údaje o obratoch účastníkov koncentrácie, požadované Vyhláškou Protimonopolného úradu Slovenskej republiky č. 204/2009 Z. z., ktorou sa ustanovujú podrobnosti o náležitostiach oznámenia koncentrácie za posledné uzavreté účtovné obdobie, ako aj odhady obratov za účtovné obdobie, ktoré ešte nebolo uzavreté, úrad listom č. 1725/2012 zo dňa 22.05.2012 vyzval spoločnosť MIH Allegro, aby úradu predložil zdôvodnenie, v súlade so štandardmi vyplývajúcimi z právnych predpisov uplatniteľných pre príslušný podnik, čo sa považuje za uzavreté účtovné obdobie a informoval ju o začatí správneho konania.

4.	Dňa 29.05.2012 bola úradu doručená listom zaevidovaným pod č. 1835/2012 odpoveď spoločnosti MIH Allegro, z ktorej vyplynulo, že za uzatvorené účtovné obdobie predchádzajúce vzniku predmetnej koncentrácie sa považujú údaje za hospodársky rok od 01.04.2010 do 31.03.2011.

5.	Úrad na základe podkladov a informácií predložených spoločnosťou MIH Allegro dospel k nasledujúcim záverom.

I. Podnikatelia

6.	Podľa § 2 ods. 1 písm. a) zákona sa tento zákon vzťahuje na podnikateľov. Podľa § 3 ods. 2 zákona podnikateľ na účely tohto zákona je podnikateľ podľa osobitného predpisu (§ 2 Obchodného zákonníka), ďalej fyzická a právnická osoba, ich združenia a združenia týchto združení, ak ide o ich činnosti a konania, ktoré súvisia alebo môžu súvisieť so súťažou bez ohľadu na to, či tieto činnosti a konania sú alebo nie sú zamerané na dosahovanie zisku.

MIH Allegro

7.	MIH Allegro je spoločnosť riadne založená v zmysle zákonov štátu Holandské kráľovstvo a zapísaná v registri obchodných spoločností Holandska. Je dcérskou spoločnosťou holdingovej spoločnosti Naspers.

8.	Predmetom činnosti MIH Allegro je finančný holding, najmä financovanie a riadenie ďalších spoločností, požičiavanie finančných prostriedkov a poskytovanie záruk za záväzky skupiny spoločnosti.

9.	Spoločnosť MIH Allegro prostredníctvom svojich dcérskych spoločností vykonáva najmä sprostredkovanie obchodu cez internet, poskytovanie platobných služieb pre transakcie uskutočňované cez internet a služby maloobchodného predaja cez internet.

10.	V Slovenskej republike pôsobí MIH Allegro najmä prostredníctvom svojej dcérskej spoločnosti Aukro Slovakia, s.r.o., ktorej predmetom činnosti je o. i.  maloobchodný predaj cez internet, sprostredkovanie obchodu cez internet, automatizované spracovanie údajov, správa počítačových sietí a poskytovanie úverov z vlastných zdrojov nebankovým spôsobom. MIH Allegro pôsobí na území SR aj prostredníctvom organizačnej zložky svojej českej spoločnosti Fashion Days Shopping s.r.o., ktorá je taktiež aktívna v oblasti sprostredkovania obchodu cez internet. 

Netretail Holding 

11.	Netretail Holding je spoločnosť riadne založená v zmysle zákonov štátu Holandské kráľovstvo a zapísaná v registri obchodných spoločností Holandska. 

12.	Netretail Holding je čisto holdingová spoločnosť, ktorá prostredníctvom svojich dcérskych spoločností uskutočňuje maloobchodný predaj cez internet v strednej a východnej Európe. Na území SR pôsobí reálne iba prostredníctvom svojej dcérskej spoločnosti Internet Mall Slovakia s.r.o., ktorá pôsobí na trhu maloobchodného predaja cez internet. Ďalšia slovenská dcérska spoločnosť Netretail Slovakia s.r.o. neobchoduje a nedosahuje žiadny obrat.

13.	Z vyššie uvedených skutočností vyplýva, že MIH Allegro a Netretail Holding sú právnickými osobami, ktorých činnosti a konania súvisia alebo môžu súvisieť s hospodárskou súťažou, a teda sú podnikateľmi v zmysle § 3 ods. 2 zákona, na ktorého sa zákon vzťahuje podľa § 2 ods. 1 písm. a) zákona.

II. Forma koncentrácie

14.	Podľa § 9 ods. 1 zákona koncentrácia na účely tohto zákona je proces ekonomického spájania podnikateľov, ktorým je 
a)	zlúčenie alebo splynutie dvoch alebo viacerých samostatných podnikateľov, alebo
b)	získanie priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov.

15.	Podľa § 9 ods. 4 zákona kontrola podľa § 9 ods. 1 písm. b) zákona je možnosť vykonávať rozhodujúci vplyv na činnosť podnikateľa, najmä prostredníctvom
a)	vlastníckych práv alebo iných práv k podniku alebo k jeho časti,
b)	práv, zmlúv alebo na základe iných skutočností, ktoré umožňujú vykonávať rozhodujúci vplyv na zloženie, hlasovanie alebo rozhodovanie orgánov podnikateľa.

16.	Dňa 20.04.2012 bola uzavretá Zmluva, na základe ktorej podnikateľ MIH Allegro nadobudne 78,9 % podielu na spoločnosti Netretail Holding. Úrad na základe Zmluvy dospel k záveru, že podnikateľ MIH Allegro získa možnosť vykonávať rozhodujúci vplyv na činnosť podnikateľa Netretail Holding. 

17.	V predmetnom prípade sa teda jedná o koncentráciu podľa § 9 ods. 1 písm. b) v spojení s § 9 ods. 4 písm. b) zákona spočívajúcu v získaní priamej výlučnej kontroly podnikateľom MIH Allegro nad podnikom podnikateľa Netretail Holding, na základe Zmluvy.

III. Účastníci správneho konania a koncentrácie

18.	Podľa § 25 ods. 3 zákona účastníkom konania v prípade koncentrácie podľa   § 9 ods. 1 písm. b) zákona je podnikateľ alebo podnikatelia, ktorí získavajú priamu alebo nepriamu kontrolu nad podnikom alebo nad časťou podniku iného podnikateľa alebo podnikateľov.

19.	S ohľadom na uvedené úrad dospel k záveru, že účastníkom predmetného správneho konania je podnikateľ MIH Allegro, ktorý na základe Zmluvy získa výlučnú kontrolu nad podnikom podnikateľa Netretail Holding. 

20.	Ak koncentráciou podnikateľ získava výlučnú kontrolu nad podnikom iného podnikateľa, účastníkom koncentrácie na strane nadobúdateľa kontroly je podnikateľ, ktorý kontrolu koncentráciou získava a na strane nadobúdaného subjektu účastníkom koncentrácie je podnikateľ, nad ktorým sa kontrola získava.

21.	V prípade predmetnej koncentrácie je teda účastníkom koncentrácie podnikateľ MIH Allegro, ktorý získava kontrolu nad podnikom podnikateľa Netretail Holding a podnikateľ Netretail Holding nad ktorým sa kontrola získava.
IV. Koncentrácia podliehajúca kontrole úradu

22.	Podľa § 10 ods. 1 zákona koncentrácia podlieha kontrole úradu, ak
a)	spoločný celkový obrat účastníkov koncentrácie dosiahnutý za uzavreté účtovné obdobie predchádzajúce vzniku koncentrácie v Slovenskej republike je najmenej 46 000 000 eur a aspoň dvaja účastníci koncentrácie dosiahli v Slovenskej republike celkový obrat každý najmenej 14 000 000 eur za uzavreté účtovné obdobie predchádzajúce vzniku koncentrácie alebo
b)	celkový obrat dosiahnutý za uzavreté účtovné obdobie predchádzajúce vzniku koncentrácie v Slovenskej republike
1.	ak ide o koncentráciu podľa § 9 ods. 1 písm. a) aspoň jedným z účastníkov koncentrácie je najmenej 14 000 000 eur a zároveň celosvetový celkový obrat dosiahnutý za uzavreté účtovné obdobie predchádzajúce vzniku koncentrácie ďalším účastníkom koncentrácie je najmenej 46 000 000 eur,
2.	ak ide o koncentráciu podľa § 9 ods. 1 písm. b) účastníkom koncentrácie, nad ktorého podnikom alebo časťou podniku je nadobúdaná kontrola je najmenej 14 000 000 eur a zároveň celosvetový celkový obrat dosiahnutý za uzavreté účtovné obdobie predchádzajúce vzniku koncentrácie ďalším účastníkom koncentrácie je najmenej 46 000 000 eur,
3.	ak ide o koncentráciu podľa § 9 ods. 5 aspoň jedným z účastníkov koncentrácie vytvárajúcich spoločne kontrolovaný podnik je najmenej 14 000 000 eur a zároveň celosvetový celkový obrat dosiahnutý za uzavreté účtovné obdobie predchádzajúce vzniku koncentrácie ďalším účastníkom koncentrácie je najmenej 46 000 000 eur.

23.	Podľa § 10 ods. 2 zákona celkový obrat účastníka koncentrácie je súčet obratov 
a)	účastníka koncentrácie,
b)	podnikateľov, v ktorých účastník koncentrácie priamo alebo nepriamo 
1.	má podiel na základnom imaní vyšší ako polovicu,
2.	má právo vykonávať viac ako polovicu hlasovacích práv,
3.	má právo vymenovať viac ako polovicu členov orgánov podnikateľa alebo
4.	má právo riadiť jeho podnik,
c)	podnikateľov, ktorí majú práva uvedené v písmene b) v podniku účastníka koncentrácie,
d)	podnikateľov, v ktorých majú podnikatelia uvedení v písmene c) práva uvedené v písmene b), 
e)	podnikateľov, v ktorých dvaja alebo viacerí podnikatelia uvedení v písmenách a) až d) majú spoločné práva uvedené v písmene b).

24.	Pri výpočte celkových obratov účastníkov koncentrácie sa uplatňuje znenie      § 10 ods. 3 až 8 zákona v rozsahu Vyhlášky Protimonopolného úradu Slovenskej republiky č. 269/2004 Z. z., ktorou sa ustanovujú podrobnosti o výpočte obratu.

25.	Nakoľko účastníci koncentrácie ešte nemajú uzatvorené účtovné obdobie za posledný hospodársky rok, úrad zohľadňoval údaje o obratoch za predchádzajúci hospodársky rok (t.j. účtovné obdobie od 01.04.2010 do 31.03.2011), ktorý je uzavretým účtovným obdobím predchádzajúcim vzniku koncentrácie.

26.	Na základe predložených podkladov a informácií úrad zistil, že spoločný celkový obrat účastníkov koncentrácie dosiahnutý za uzavreté účtovné obdobie predchádzajúce vzniku koncentrácie v Slovenskej republike (t.j. za účtové obdobie od 01.04.2010 do 31.03.2011) je menej ako 46 000 000 eur a zároveň obidvaja účastníci koncentrácie dosiahli v Slovenskej republike celkový obrat menej ako 14 000 000 eur.

27.	Z vyššie uvedeného vyplýva, že predmetná koncentrácia nepodlieha kontrole úradu podľa § 10 ods. 1 zákona.

28.	Podľa § 32 ods. 2 písm. c) zákona úrad zastaví konanie rozhodnutím, ak dôvod na konanie nebol daný alebo odpadol.
29.	Nakoľko predmetná koncentrácia nepodlieha kontrole úradu, úrad predmetné správne konanie podľa § 32 ods. 2 písm. c) zákona zastaví, pretože dôvod na konanie nebol daný.
30.	Na základe vyššie uvedených skutočností úrad rozhodol tak, ako je uvedené vo výroku tohto rozhodnutia.

Poučenie:

Podľa ustanovenia § 34 ods. 1 v spojení s § 18 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov proti tomuto rozhodnutiu môže byť podaný rozklad Rade Protimonopolného úradu Slovenskej republiky prostredníctvom Protimonopolného úradu Slovenskej republiky, odboru koncentrácií, Drieňová 24, 826 03 Bratislava, v lehote 15 dní odo dňa jeho doručenia.

Podľa § 61 ods. 1 zákona č. 71/1967 Zb. o správnom konaní (správny poriadok) v znení neskorších predpisov včas podaný rozklad má odkladný účinok. Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

							      Mgr. Daniela Lukáčová							        	            riaditeľka odboru koncentrácií

Rozhodnutie sa doručuje:

Mgr. Michal Kohn, advokát
Vysoká 2/B
811 06 Bratislava